Document ID: 32007R1256

KOMISJONI MÄÄRUS (EÜ) nr 1256/2007,
25. oktoober 2007,
millega muudetakse määrust (EÜ) nr 829/2007 loomsete kõrvalsaadustega kaasas olevate äridokumentide ja terviseohutuse sertifikaatide suhtes kehtiva üleminekuaja osas
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 3. oktoobri 2002. aasta määrust (EÜ) nr 1774/2002, milles sätestatakse muuks otstarbeks kui inimtoiduks ettenähtud loomsete kõrvalsaaduste sanitaareeskirjad, (1) eriti selle artikli 28 teist lõiku, artikli 29 lõike 3 esimest lõiku ja artikli 32 lõiget 1,
ning arvestades järgmist:
(1)
Määrusega (EÜ) nr 1774/2002 sätestatakse loomade ja inimeste tervishoiu nõuded teatavate loomsete kõrvalsaaduste ja nendest saadud toodetega kauplemiseks ning nende importimiseks ühendusse ja transiitveoks läbi ühenduse.
(2)
28. juuni 2007. aasta määrusega (EÜ) nr 829/2007, millega muudetakse Euroopa Parlamendi ja nõukogu määruse (EÜ) nr 1774/2002 I, II, VII, VIII, X ja XI lisa seoses teatavate loomsete kõrvalsaaduste turuleviimisega, muudetakse määruse (EÜ) nr 1774/2002 II lisa äridokumendi näidiste ja X lisa teatavate loomsete kõrvalsaaduste impordiks vajalike näidissertifikaatide osas.
(3)
Määruse (EÜ) nr 829/2007 artiklis 2 on ette nähtud, et määruse (EÜ) nr 1774/2002 II ja X lisas sätestatud asjakohaseid äridokumente ja terviseohutuse sertifikaate, mis on täidetud enne määruse (EÜ) nr 829/2007 jõustumise kuupäeva kehtinud sätete kohaselt, võib kasutada kuuekuulise üleminekuaja jooksul alates kõnealuse määruse jõustumise kuupäevast. Komisjon on pärast kõnealuse määruse avaldamist saanud siiski mitmeid taotlusi selgitada nimetatud üleminekuaja jooksul kohaldatavaid sätteid.
(4)
Õiguskindluse tagamiseks tuleb selgitada, et kolmandate riikide kaubandusettevõtjad ja veterinaarasutused võivad vajaduse korral üleminekuaja lõpuni täita ja allkirjastada selliseid äridokumente ja terviseohutuse sertifikaate, mis vastavad enne määruse (EÜ) nr 829/2007 jõustumist kehtinud näidistele.
(5)
Peale selle tuleks leida praktiline lahendus nende saadetiste jaoks, mille puhul kõnealused dokumendid on täidetud küll üleminekuaja jooksul, kuid mis ei saabu sihtkohta ühenduses enne seda tähtaega. Selliste saadetistega kauplemist ühenduses või nende importi ühendusse tuleks lubada kahe kuu jooksul pärast kõnealust tähtaega.
(6)
Selleks et lihtsustada käesoleva määruse kohaldamist huvirühmade ja kolmandate riikide asutuste jaoks, tuleks määruse (EÜ) nr 829/2007 kohaselt 24. juulil 2007 alanud algset kuuekuulist üleminekuaega pikendada kuni 30. aprillini 2008. Tuleks ette näha täiendav ajavahemik selliste dokumentide ja sertifikaatide vastuvõtmiseks, mis käsitlevad kauplemist ühenduses ja importi ühendusse.
(7)
Seepärast tuleks määrust (EÜ) nr 829/2007 vastavalt muuta.
(8)
Käesolevas määruses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 829/2007 artikkel 2 asendatakse järgmisega:
„Artikkel 2
Liikmesriigid võivad kuni üleminekuaja lõpuni 30. aprillil 2008 vastu võtta saadetisi, millega on kaasas äridokumendid ja terviseohutuse sertifikaadid, mis on täidetud ja allkirjastatud määruse (EÜ) nr 1774/2002 kuni 23. juulini 2007 kehtinud sätete kohaselt.
Liikmesriigid võivad selliseid saadetisi vastu võtta kuni 30. juunini 2008, kui nendega on kaasas äridokumendid ja terviseohutuse sertifikaadid, mis on täidetud ja allkirjastatud enne 1. maid 2008.”
Artikkel 2
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. oktoober 2007

Labels: 3
0
1
17